C 33/9

VALSTYBĖS PAGALBA

(Europos bendrijos steigimo sutarties 87–89 straipsniai)

Komisijos komunikatas valstybėms narėms ir kitoms suinteresuotosioms šalims pagal EB sutarties 88 straipsnio 2 dalį

Valstybės pagalba C 21/05 (ex PL 45/04) — Poczta Polska: kompensacija už universaliųjų pašto paslaugų teikimą — 2004–2005 m.

(Tekstas svarbus EEE)

(2007/C 33/06)

Toliau pateiktu 2007 m. sausio 9 d. raštu Komisija informavo Lenkiją apie sprendimą iš dalies nutraukti EB sutarties 88 straipsnio 2 dalyje nustatytą procedūrą.

„Lenkijos valdžios institucijos 2004 m. balandžio 30 d. elektroniniu laišku pranešė apie dvi pagalbos schemas Lenkijos pašto bendrovei Poczta Polska pagal „laikinojo mechanizmo procedūrą“, numatytą Stojimo akto IV.3 priede, kuris yra Čekijos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos stojimo į Europos Sąjungą sutarties dalis.

Abi pagalbos schemos buvo užregistruotos suteikiant joms tokius numerius: PL 45/04: Kompensacija, skirta Poczta Polska už universaliųjų pašto paslaugų teikimą, ir PL 49/04: Pagalba, skirta Poczta Polska investicijoms, susijusioms su universaliųjų pašto paslaugų teikimu.

2004 m. liepos 26 d., 2004 m. lapkričio 26 d. ir 2005 m. vasario 7 d. Komisija paprašė papildomos informacijos. Lenkijos valdžios institucijos pateikė papildomą informaciją 2004 m. rugsėjo 10 d., 2004 m. spalio 27 d., 2004 m. gruodžio 3 d. ir 2005 m. kovo 29 d. raštais. 2004 m. spalio 25 d. ir 2005 m. sausio 31 d. įvyko du Lenkijos valdžios institucijų ir Komisijos tarnybų atstovų susitikimai. 2005 m. birželio 20 d. Komisija gavo papildomos informacijos iš Lenkijos valdžios institucijų.

2005 m. birželio 29 d. raštu Komisija informavo Lenkiją, kad ji nusprendė pradėti EB sutarties 88 straipsnio 2 dalyje nustatytą procedūrą minėtų dviejų pagalbos schemų atžvilgiu.

Abi pagalbos schemos buvo užregistruotos suteikiant joms tokius numerius: C 21/05: Kompensacija, skirta Poczta Polska už universaliųjų pašto paslaugų teikimą, ir C 22/05: Pagalba, skirta Poczta Polska investicijoms, susijusioms su universaliųjų pašto paslaugų teikimu.

Komisijos sprendimas pradėti procedūrą buvo paskelbtas Europos Sąjungos oficialiajame leidinyje (1). Komisija paragino suinteresuotąsias šalis pateikti pastabas.

Suinteresuotosios šalys Komisijai pastabų nepateikė.

Lenkija pateikė savo pastabas 2005 m. rugpjūčio 9 d. raštu. 2006 m. sausio 10 d. įvyko Lenkijos valdžios institucijų ir Komisijos atstovų susitikimas. 2006 m. sausio 24 d. raštu Komisija paprašė papildomos informacijos.

2006 m. vasario 10 d. raštu Lenkijos valdžios institucijos pranešė Komisijai apie savo ketinimą atšaukti pranešimą apie pagalbos schemą C 22/05: Pagalba, skirta Poczta Polska investicijoms, susijusioms su universaliųjų pašto paslaugų teikimu. Atsakydamos į Komisijos 2006 m. vasario 27 d. prašymą, Lenkijos valdžios institucijos 2006 m. kovo 13 d. raštu nurodė, kad neketina toliau vykdyti pirmiau minėtame pranešime nurodyto pagalbos projekto.

2006 m. balandžio 27 d. sprendimu Komisija nutarė nutraukti bylą pagal EB sutarties 88 straipsnio 2 dalį dėl pagalbos C 22/05: Pagalba, skirta Poczta Polska investicijoms, susijusioms su universaliųjų pašto paslaugų teikimu, nes dėl to, kad pagalba nebuvo suteikta, byla liko be objekto (2).

2006 m. vasario 23 d. raštu Lenkijos valdžios institucijos nusiuntė Komisijai papildomos informacijos apie Valstybės pagalbos C 21/05: Kompensacija, skirta Poczta Polska už universaliųjų pašto paslaugų teikimą, bylą. Tačiau jos nurodė, kad 2004 ir 2005 m. Poczta Polska negavo jokios valstybės kompensacijos pašto paslaugų teikimo įsipareigojimui vykdyti. Aptariama schema niekada nebuvo finansuojama ar taikoma 2004 ir 2005 m.

Atsižvelgdama į tai, kas išdėstyta pirmiau, Komisija nutaria iš dalies nutraukti bylą pagal EB sutarties 88 straipsnio 2 dalį dėl pagalbos C 21/05: Kompensacija, skirta Poczta Polska už universaliųjų pašto paslaugų teikimą 2004–2005 m., kadangi nesuteikus pagalbos 2004 ir 2005 m., byla liko be objekto. Byla pagal EB sutarties 88 straipsnio 2 dalį tęsiama pradedant 2006 m. sausio 1 d.“